นักเดินทางเฮสนั่น! คสช.งัด ม.44 ยกเลิกใบตม.6 แก้ปัญหาความล่าช้า
นักเดินทางเฮสนั่น! คสช.งัด ม.44 ยกเลิกใบตม.6 สัญชาติไทย หวังแก้ไขปัญหาความล่าช้า
12 ก.ย. 2560

พล.ท.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรักษาความสงบแห่งชาติ(คสช.)ในช่วงเช้า มีมติเห็นชอบให้ใช้คำสั่ง ม.44 อนุญาตให้บุคคลสัญชาติไทยไม่ต้องกรอกแบบฟอร์มใบ ตม.6 เพื่ออำนวยความสะดวกให้กับผู้เดินทางสัญชาติไทย แก้ปัญหาความล่าช้าในการเดินทางผ่านเข้า-ออกประเทศ แต่บุคคลต่างชาติยังต้องกรอกแบบฟอร์มเหมือนเดิม
เนื่องจากปัจจุบันมีผู้ที่เดินทางผ่านเข้ามาในประเทศไทยเป็นจำนวนมากทั้งคนไทยและคนต่างประเทศ ซึ่งพบว่ามีปัญหาความล่าช้าเกิดขึ้นในการผ่านเข้าเมือง ซึ่งหนึ่งในปัญหามีสาเหตุมาจากการต้องกรอกใบแบบฟอร์ม ตม. 6 ดังนั้นเพื่อลดปัญหาเหล่านี้ลงเฉพาะคนไทยจึงมีมติเห็นชอบให้บุคคลที่มีสัญชาติไทยไม่ต้องกรอกใบตม .6
โฆษกประจำสำนักนายกรัฐมนตรี ระบุว่า มาตรการในการรักษาความปลอดภัยยังคงมีความเข้มงวดเข้มข้นเหมือนเดิม โดยในปัจจุบันรัฐบาลมีความมั่นใจว่าฐานข้อมูลที่หน่วยงานต่างๆ ได้รวบรวมเอาไว้ มีข้อมูลที่ค่อนข้างจะมีความชัดเจนจึงไม่ต้องวิตกกังวล
พล.ท.สรรเสริญ กล่าวเพิ่มเติมอีกว่า เรื่องนี้ไปผนวกกับเรื่องเพื่อพิจารณาของคระรัฐมนตรีเรื่องหนึ่ง คือ ในส่วนของใบ ตม. 6 ที่บุคคลต่างด้าวจะต้องกรอก ซึ่งเคยมีการเห็นชอบกันไปแล้วว่าจะต้องมีการปรับรูปแบบ โดยลดข้อมูลบางประเภทที่ไม่จำเป็นต้องใช้ และเพิ่มข้อมูลที่ต้องการ แต่วันนี้ใบ ตม.6 ของเดิมยังมีอยู่ จึงมีมติ ครม.ให้ใช้ใบตม.6 ของเดิมไปก่อนจนกว่าจะหมด และเมื่อหมดแล้วอนุญาตให้ทำแบบใหม่ได้